**Demonstrátori pályázati kiírás**

A SE Belgyógyászati és Hematológiai Klinika (a továbbiakban: Klinika) pályázatot ír ki a 2020/21-es tanévre belgyógyászati demonstrátori megbízás elnyerésére.

A megbízás lehet díjas vagy díjtalan, melyet a Semmelweis Egyetem Általános Orvosi Karán hallgatói jogviszonnyal rendelkező, magyar vagy idegennyelvű képzésen tanulmányokat folytató hallgatók nyerhetnek el, akik sikeres, jeles minősítésű kollokviumot tettek *Belgyógyászati Propedeutika* tárgyból.

A díjas demonstrátor feladatainak ellátásáért díjazásban részesül. A demonstrátori díj összegét – mely 10 hónapon át kerül kiutalásra – a Kar dékánja évenként határozza meg. Az elnyert ösztöndíj folyósítására a Klinika vezetője által havonta kiállított teljesítésigazolás alapján, havi rendszerességgel kerül sor.

**A demonstrátor feladata lehet:**

* oktatói irányítással részvétel az oktatói munkában (órák előkészítése, saját témában egy-egy gyakorlat megtartása)
* a Klinika tudományos kutatómunkájában oktatói irányítással való részvétel
* különböző oktatásszervezési feladatokba való bekapcsolódás (pl. gyakorlatok szervezése, tanulmányi verseny szervezése) a tanulmányi felelősök felügyelete mellett.
* részvétel a tudományos diákkör tevékenységében
* a Klinika által oktatott tárgyak oktatásához szemléltető anyagok készítése
* közreműködés a Klinika és a hallgatók közötti kapcsolattartásban
* a tavaszi félév szorgalmi időszakának utolsó napjáig írásbeli beszámoló készítése és benyújtása a tevékenységéről.
* a demonstrátor foglalkoztatási ideje a feladattól függ, de a havi 50 órát nem haladhatja meg.

A mennyiben a Klinika vezetője úgy ítéli meg, hogy a demonstrátor feladatait neki felróhatóan folyamatosan vagy többszörösen nem megfelelően végzi el, a periódus alatt bármikor kezdeményezheti a demonstrátori díj kifizetésének felfüggesztését vagy megszűntetését.

Amennyiben a Klinika nem a fent meghatározott érdemi feladatokkal látja el, a demonstrátor jogosult ezt a tényt a HÖK felé jelezni.

**A pályázat elnyerésének feltételei:**

* az előző tanévben legalább jó tanulmányi átlageredményt ért el,
* *Belgyógyászati Propedeutikából* és/vagy *Belgyógyászat I.* tantárgyból már vizsgát tett jeles (kivételesen jó) eredménnyel,
* vagy az adott klinikán minimum egy évig klinikai munkát végzett,
* magatartása példamutató,
* átlagon felüli kifejezőkészséggel és idegen nyelvismerettel rendelkezik.

**Az elbírálásban előnyt jelent, ha a hallgató:**

* díjat nyert tanulmányi versenyen
* részt vett tanulmányi versenyen
* kötelező tanulmányokon kívül szakkollégiumi, tudományos diákköri tevékenységet végzett
* közreműködött kari és vagy intézeti rendezvény szervezésében

**A pályázathoz mellékelni kell:**

* a pályázó (szakmai) önéletrajzát
* motivációs levelet
* idegennyelvű képzésben tervezett demonstrátori tevékenység esetén, a pályázó nyelvvizsga bizonyítványát illetve a nyelvtudást igazoló egyéb dokumentumot

A pályázatok benyújtásának határideje: 2021. július 9. (tavaszi félév vizsgaidőszakának utolsó napja)